b'\n_START_ARTICLE_\nAnlo\n_START_SECTION_\nIstorija\n_START_PARAGRAPH_\nKaip ir dauguma eve valstybi\xc5\xb3 Anlo buvo \xc4\xafkurta XVII a. migrant\xc5\xb3 i\xc5\xa1 seniausios j\xc5\xb3 valstyb\xc4\x97s\xc2\xa0\xe2\x80\x93 Nots\xc4\x97s. Legendos pasakoja, kad Nots\xc4\x97je vald\xc4\x97 ypa\xc4\x8d \xc5\xbeiaurus valdovas Togbe Agorkolis, i\xc5\xa1 kurio priespaudos nor\xc4\x97j\xc4\x99 pab\xc4\x97gti gyventojai gudrumu prasiskverb\xc4\x97 pro storas miesto sienas. Jiems vadovavo Teglis. Pab\xc4\x97g\xc4\x97liai migravo \xc4\xaf pietus, kol pasiek\xc4\x97 paj\xc5\xabr\xc4\xaf, ir ten \xc4\xafsik\xc5\xabr\xc4\x97. J\xc5\xb3 svarbiausiu miestu tapo Anloga, dabartinis Ketos priemiestis prie Ketos e\xc5\xbeero. \xc5\xa0is anl\xc5\xb3 egzodas yra kasmet prisimenamas j\xc5\xb3 nacionalin\xc4\x97je \xc5\xa1vent\xc4\x97je Hogbetsotso (\xe2\x80\x9epab\xc4\x97gimas i\xc5\xa1 Hogb\xc4\x97s, t. y. Nots\xc4\x97s\xe2\x80\x9c)._NEWLINE_Anlo valdov\xc5\xb3 titulas buvo avoamefia (awoamefia), o prie\xc5\xa1 vardus naudojamas pagarbus eve titul\xc4\x85 togbui, ta\xc4\x8diau valdovai netur\xc4\x97jo absoliu\xc4\x8dios vald\xc5\xbeios, nes buvo specialios tarybos renkami i\xc5\xa1 dviej\xc5\xb3 svarbiausi\xc5\xb3 Anlo klan\xc5\xb3, ir negaliojo sosto paveld\xc4\x97jimo principas. Be to, valdovai daugiau r\xc5\xabpinosi dvasiniais valstyb\xc4\x97s reikalais, atsiskyr\xc4\x99 nuo pasaulio. Pasaulietiniais reikalais r\xc5\xabpinosi trys valdytojai, atsakingi u\xc5\xbe tris valstyb\xc4\x97s dalis: la\xc5\xa1ibi (vakarais), adotri (centru) ir voe (rytais). Jie tur\xc4\x97jo reali\xc4\x85 vald\xc5\xbei\xc4\x85, nors formaliai konsultuodavosi su valdovu._NEWLINE_Valstyb\xc4\x97 su stipriu uostu buvo svarbi prekyboje su Europos kolonistais. Ji ypa\xc4\x8d domino olandus, kurie 1734\xc2\xa0m. pasistat\xc4\x97 \xc4\x8dia Singelenburgh fort\xc4\x85, o 1784\xc2\xa0m. Prinzenstein fort\xc4\x85. 1850\xc2\xa0m. olandai pardav\xc4\x97 \xc5\xa1\xc4\xaf fort\xc4\x85 kartu su kitomis kolonijomis Afrikoje Brit\xc5\xb3 imperijai, kuri j\xc4\xaf \xc4\xafjung\xc4\x97 \xc4\xaf Aukso kranto kolonij\xc4\x85. Tokiu b\xc5\xabdu britai \xc4\xafgijo ir patekim\xc4\x85 \xc4\xaf Anlo, kur\xc4\xaf pavert\xc4\x97 protektoratu, o netrukus galutinai absorbavo. Tradicin\xc4\x97 monarchija kolonijos, o v\xc4\x97liau nepriklausomo Ganos sud\xc4\x97tyje buvo i\xc5\xa1laikyta.'